Številka: 0611-281/2019/23

Datum: 9. 3. 2021

Na podlagi 43.b člena Zakona o sistemu plač v javnem sektorju (Uradni list RS, št. 108/09-uradno prečiščeno besedilo, 13/10, 59/10, 85/10, 107/10, 40/12–ZUJF, 46/13, 50/14, 82/15, 67/17 in 84/18; v nadaljevanju: ZSPJS), izdaja inšpektorica za sistem javnih uslužbencev mag. Saša Bole v postopku inšpekcijskega nadzora v **Osnovni šoli Srečka Kosovela Sežana**, Kosovelova ulica 6, 6210 Sežana (ki jo zastopa v.d. ravnateljice █), naslednji

**ZAPISNIK**

**o inšpekcijskem nadzoru**

Inšpektorica za sistem javnih uslužbencev mag. Saša Bole, inšpektorica višja svetnica, je dne 1.3.2021 opravila inšpekcijski nadzor v prostorih Inšpektorata za javni sektor (na naslovu Tržaška 21,1000 Ljubljana) nad izvajanjem določil ZSPJS in na njegovi podlagi izdanih izvršilnih predpisov, kolektivnih pogodb in splošnih aktov delodajalca (v delu, kjer se urejajo plače) v Osnovni šoli Srečka Kosovela Sežana in sestavila Osnutek zapisnika o inšpekcijskem nadzoru, št. 0611-281/2019/17 ter ga dne 2. 3. 2021 posredovala v.d. ravnateljice v izjasnitev s predlogom, da do dne 8. 3. 2021 posreduje morebitne pripombe k osnutku zapisnika. V.d. █ je Inšpektoratu za javni sektor sporočila, da soglaša z navedeno vsebino (dopis, št. 061-1/2020/12 z dne 3. 3. 2021).

**I. Razlog inšpekcijskega nadzora**

Inšpektorat za javni sektor je dne 23. 12. 2019 in 5. 3. 2020 prejel prijavi o domnevnih nepravilnostih v Osnovni šoli Srečka Kosovela Sežana pri izplačilu delovne uspešnosti iz naslova povečanega obsega dela ravnateljici █v letu 2018.

**II. Ugotovitve inšpektorice za sistem javnih uslužbencev**

Javni vzgojno-izobraževalni zavod Osnovna šola Srečka Kosovela Sežana je bil ustanovljen z Odlokom o ustanovitvi Osnovne šole Srečka Kosovela Sežana (Uradni list RS, št. 71/96, 63/01, 37/08 in 17/10). Ustanoviteljica šole je Občina Sežana.

Predstojnica Osnovne šole Srečka Kosovela Sežana je v.d. ravnateljice █.

Inšpektorica za sistem javnih uslužbencev je v okviru inšpekcijskega nadzora v Osnovni šoli Srečka Kosovela Sežana opravila nadzor nad določitvijo in izplačilom delovne uspešnosti iz naslova povečanega obsega dela javne uslužbenke █v obdobju od meseca januarja 2017 do maja 2020.

1. **Javna uslužbenka █**

Javna uslužbenka █je profesorica pedagogike in je imela na dan 1. 1. 2018 █ delovne dobe.

█je bila s Sklepom, št. 21-6/2014 z dne 29. 5. 2014, imenovana za opravljanje funkcije ravnatelja za mandatno dobo 5 let. Na podlagi Pogodbe o zaposlitvi, št. 122/2014 z dne 29. 8. 2014, je javna uslužbenka od 1. 9. 2014 do 31. 8. 2019 opravljala delo na delovnem mestu B017316 ravnatelj. S Sklepom, št. 110-6/2019/14 z dne 5. 6. 2019, je █imenovana za opravljanje funkcije v.d. ravnatelja do imenovanja ravnatelja, največ za dobo enega leta, ki je začel teči z dnem 1. 9. 2019. Na podlagi Pogodbe o zaposlitvi, št. 100-1/2019/20 z dne 6. 6. 2019 je opravljala delo na delovnem mestu B017316 ravnatelj in bila uvrščena v 52. plačni razred (z nominalno vrednostjo 3.254,84 EUR).

Inšpektorica je opravila nadzor nad izplačilom delovne uspešnosti javni uslužbenki v obdobju od meseca januarja 2017 do maja 2020.

Javna uslužbenka je imela določen dodatek za delovno dobo:

* do avgusta 2017 v višini █%,
* do avgusta 2018 v višini █%,
* do avgusta 2019 v višini █%,
* od septembra 2019 pa v višini █%.

**1.1. Obračun in izplačilo delovne uspešnosti**

Inšpektorica je pregledala obračune plač javne uslužbenke v obdobju od meseca januarja 2017 do maja 2020 in ugotovila, da je imela obračunano in izplačano delovno uspešnost iz naslova povečanega obsega dela v obdobju od januarja 2017 do junija 2018, kar je razvidno iz spodnje tabele:

|  |  |  |  |  |  |
| --- | --- | --- | --- | --- | --- |
| Vrsta | Naziv vrste plačila | % | Mesec/leto | Bruto | Neto |
| D071 | Delovna usp.pov.ob.dela-ravnat | 10% | 1.2017 | 252,93 |  |
| D071 | Delovna usp.pov.ob.dela-ravnat | 10% | 2.2017 | 236,49 |  |
| D071 | Delovna usp.pov.ob.dela-ravnat | 10% | 3.2017 | 254,03 |  |
| D071 | Delovna usp.pov.ob.dela-ravnat | 10% | 4.2017 | 236,49 |  |
| D071 | Delovna usp.pov.ob.dela-ravnat | 10% | 5.2017 | 251,03 |  |
| D071 | Delovna usp.pov.ob.dela-ravnat | 10% | 6.2017 | 265,58 |  |
| D071 | Delovna usp.pov.ob.dela-ravnat | 10% | 7.2017 | 132,49 |  |
| D071 | Delovna usp.pov.ob.dela-ravnat | 10% | 8.2017 | 181,45 |  |
| D071 | Delovna usp.pov.ob.dela-ravnat | 10% | 9.2017 | 251,73 |  |
| D071 | Delovna usp.pov.ob.dela-ravnat | 10% | 10.2017 | 252,93 |  |
| D071 | Delovna usp.pov.ob.dela-ravnat | 10% | 11.2017 | 240,29 |  |
| D071 | Delovna usp.pov.ob.dela-ravnat | 10% | 12.2017 | 172,23 |  |
| D071 | Delovna usp.pov.ob.dela-ravnat | 10% | 1.2018 | 283,03 |  |
| D071 | Delovna usp.pov.ob.dela-ravnat | 10% | 2.2018 | 244,11 |  |
| D071 | Delovna usp.pov.ob.dela-ravnat | 10% | 3.2018 | 325,48 |  |
| D071 | Delovna usp.pov.ob.dela-ravnat | 10% | 4.2018 | 263,49 |  |
| D071 | Delovna usp.pov.ob.dela-ravnat | 10% | 5.2018 | 297,18 |  |
| D071 | Delovna usp.pov.ob.dela-ravnat | 10% | 6.2018 | 309,98 |  |

Osnovna šola Srečka Kosovela Sežana je v zvezi z izplačilom delovne uspešnosti iz naslova povečanega obsega dela predložila:

* Dogovor o povečanem obsegu dela, št. 84/2017 z dne 22. 3. 2017,
* Sklep o priznavanju delovne uspešnosti iz naslova povečanega obsega dela, št. 84/2017-2 z dne 22. 3. 2017 (z izsekom zapisnika Sveta šole),
* Dogovor o povečanem obsegu dela, št. 61/2018 z dne 22. 3. 2018,
* Sklep o priznavanju delovne uspešnosti iz naslova povečanega obsega dela, št. 61/2018-2 z dne 22. 3. 2018,
* podroben opis dela povečanega obsega dela ravnateljice,
* Zapisnik 9. redne seje Sveta šole z dne 12. 3. 2018, št. 28/2018-3 z dne 13. 3. 2018,
* Poročilo o notranji reviziji, december 2018.

Iz izseka zapisnika je razvidno, da so člani Sveta šole sprejeli sklep, da se ravnateljici izplača delovna uspešnost za leto 2017 iz naslova povečanega obsega dela v višini 10% osnovne plače in da se sredstva zagotovijo iz prodaje blaga in storitev na trgu. Predsednica Sveta šole █ in ravnateljica █sta podpisali Dogovor o povečanem obsegu dela, št. 84/2017 z dne 22. 3. 2017, iz katerega je razvidno, da je ravnateljica v letu 2017 pri opravljanju rednih nalog imela povečan obseg dela in da o delu plače za plačilo delovne uspešnosti iz naslova povečanega obsega dela za opravljeno delo, ki presega pričakovane rezultate in ki lahko znaša največ 10% osnovne plače, odloči Svet šole s sklepom. Predsednica Sveta šole █je ravnateljici █istega dne, to je 22. 3. 2017, izdala Sklep o priznavanju delovne uspešnosti iz naslova povečanega obsega dela, iz katerega je razvidno:

* da je ravnateljica dodatno obremenjena zaradi povečanega obsega nadstandardnega programa in projektov,
* da sama narava in obseg dela od ravnateljice zahtevata, da opravi bistveno več dela kot je normalno za 8 urni delavnik,
* da so sredstva zagotovljena iz sredstev od prodaje blaga in storitev na trgu,
* da se v skladu z drugim odstavkom 4. člena Uredbe o delovni uspešnosti iz naslova povečanega obsega dela za javne uslužbence in 22 d in e. člena ZSPJS ravnateljici prizna delovna uspešnost za povečan obseg dela v višini 10% osnovne plače za leto 2017,
* da so člani Sveta šole na 2. seji Sveta šole z dne 22. 3. 2017 soglasno sprejeli sklep, da se ravnateljici izplača delovna uspešnost iz naslova povečanega obsega dela v višini 10% k osnovni plači za leto 2017.

Iz zapisnika Sveta šole, z dne 13. 3. 2018, je razvidno, da so člani sprejeli sklep, da se ravnateljici za nadstandardne dejavnosti in projekte izplača delovna uspešnost za leto 2018 iz naslova povečanega obsega dela v višini 10% osnovne plače in da se sredstva zagotovijo iz prodaje blaga in storitev na trgu. Predsednica Sveta šole █in ravnateljica █sta dne 22. 3. 2018 sklenili Dogovor o povečanem obsegu dela, iz katerega je razvidno, da je imela ravnateljica v letu 2018 pri opravljanju rednih nalog povečan obseg dela in da o delu plače za plačilo delovne uspešnosti iz naslova povečanega obsega dela za opravljeno delo, ki presega pričakovane rezultate, odloči Svet šole s sklepom. Predsednica Sveta šole █je ravnateljici █istega dne, to je 22. 3. 2018, izdala Sklep o priznavanju delovne uspešnosti iz naslova povečanega obsega dela, iz katerega je razvidno:

* da je ravnateljica dodatno obremenjena zaradi povečanega obsega nadstandardnega programa in projektov,
* da sama narava in obseg dela od ravnateljice zahtevata, da opravi bistveno več dela kot je normalno za 8 urni delavnik,
* da so sredstva zagotovljena iz sredstev od prodaje blaga in storitev na trgu,
* da se v skladu z drugim odstavkom 4. člena Uredbe o delovni uspešnosti iz naslova povečanega obsega dela za javne uslužbence in 22 d in e. člena ZSPJS ravnateljici prizna delovna uspešnost za povečan obseg dela v višini 10% osnovne plače za leto 2018.

Iz Poročila o notranji reviziji, december 2018, je v zvezi z izplačilom delovne uspešnosti ravnateljici razvidno:

* da je Nadzorni odbor Občine Sežana ob pregledu zapisnikov sej sveta zavoda ugotovil, da je bil na seji Sveta šole, dne 23. 3. 2017, sprejet sklep, na podlagi katerega se je ravnateljici izplačevala delovna uspešnost iz naslova povečanega obsega dela v višini 10% osnovne plače, sredstva pa so se zagotovila iz postavke prodaje blaga in storitev na trgu,
* da je pri tem prišlo do protizakonitega izplačila v nasprotju z določili 17. člena Odloka o ustanovitvi šole Srečka Kosovela Sežana, kjer je določeno, da mora šola pridobiti soglasje ustanoviteljice Občine Sežana za uporabo presežka prihodkov nad odhodki, pridobljenimi s prodajo storitev na trgu,
* da se je ravnateljica v svojem Odzivu šole na poročilo Nadzornega odbora Občine Sežana o opravljenem nadzoru nad porabo sredstev za leto 2016, z dne 25. 10. 2018, sklicevala na okrožnico Ministrstva za izobraževanje, znanost in šport, ki govori o upravičenosti izplačila delovne uspešnosti iz naslova povečanega obsega dela v višini največ 10% osnovne plače, pri čemer ni potrebno zaprositi za soglasje ustanovitelja zavoda, saj je šlo za plačilo redne delovne uspešnosti in ne za izplačilo delovne uspešnosti iz naslova povečanega obsega dela, kjer morajo biti viri v skladu z Uredbo o delovni uspešnosti iz naslova povečanega obsega dela za javne uslužbence zagotovljeni iz naslova prihrankov delovnih mest (da gre v primeru ravnateljice za povečan obseg dela ravnateljice, ki poleg vodenja osnovnošolske dejavnosti opravlja še dodatna vodstvena dela, kjer ni zasedenosti delovnih mest na področju izvajanja e-šole, projektov na šoli in tržne dejavnosti),
* da so viri sredstev zagotovljeni iz sredstev prihrankov iz tržne dejavnosti – to so namenska sredstva na podlagi sklenjene pogodbe o pripravi prehrane s podjetjem Sodexo iz Ljubljane – 7. člen te pogodbe določa, da izvajalec Sodexo mesečno plačuje šoli tudi stroške vodstvenega delavca – vodstvo šole pa si je razlagalo, da gre v tem primeru za izplačilo delovne uspešnosti iz naslova povečanega obsega dela ravnateljici na podlagi 22.d člena ZSPJS,
* da je iz Zapisnikov Sveta šole za leta 2016, 2017 in 2018 razvidno, da je Svet šole soglasno potrdil izplačilo delovne uspešnosti ravnateljici v višini 10% k osnovni plači za tekoče leto,
* da je ravnateljica iz naslova delovne uspešnosti v treh letih prejela znesek v višini 7.212,47 EUR bruto.

Inšpektorica je Osnovno šolo Srečka Kosovela Sežana (dopis, št. 0611-281/2019/13 z dne 16. 2. 2021) pozvala k posredovanju:

* podatkov o razpoložljivih in izplačanih sredstvih za delovno uspešnost iz naslova povečanega obsega dela za leti 2017 in 2018,
* podatkov o morebitnih predvidenih namenskih sredstvih (za izvedbo posebnih projektov) v finančnih načrtih za leti 2017 in 2018,
* Izkazov prihodkov in odhodkov – po vrstah dejavnosti za leti 2017 in 2018,
* dokumentacije v zvezi z izplačevanjem delovne uspešnosti iz naslova prodaje blaga in sredstev na trgu:
* (sklep ravnatelja o višini sredstev, namenjenih za izplačilo dela plače za delovno uspešnost iz naslova prodaje blaga in storitev na trgu za leti 2017 in 2018,
* soglasje reprezentativnega sindikata k višini sredstev, namenjenih za izplačilo dela plače za delovno uspešnost iz naslova prodaje blaga in storitev na trgu za leti 2017 in 2018,
* izpolnjen obrazec Elementi za določitev dovoljenega obsega sredstev za delovno uspešnost iz naslova prodaje blaga in storitev na trgu za leti 2017 in 2018,
* kratek opis virov financiranja D030,
* morebitni akt, v katerem so opredeljena sodila za razmejevanje prihodkov in odhodkov po dejavnosti oziroma pojasnila v zvezi z razmejevanjem javne službe in tržne dejavnosti.)

V.d. ravnateljice █je Inšpektoratu za javni sektor v dopisu, št. 061-1/2020/8 z dne 22. 2. 2021, pojasnila, da s podatki o razpoložljivih in izplačanih sredstev za delovno uspešnost iz naslova povečanega obsega dela za leti 2017 in 2018 ne razpolagajo. K navedenemu dopisu pa je na željo bivše ravnateljice █priložila:

- dopis, ki sta ga pripravili Kadrovska in računovodska služba šole, z dne 18. 12. 2018,

- Poročilo o notranji reviziji, december 2018,

- Pogodbo št. 201/2015 o pripravi prehrane v Osnovni šoli Srečka Kosovela Sežana z dne 29. 3. 2016,

- Izkaz prihodkov in odhodkov – po vrstah dejavnosti za leti 2017 in 2018.

V dopisu Kadrovske in računovodske službe šole, z dne 18. 12. 2018, je v zvezi z opisom del in nalog ravnateljice glede vodstvenih del na področju izvajanja tržne dejavnosti, E-šole in projektov v okviru nadstandardne dejavnosti na šoli razvidna primerjava stroška zaposlitve pomočnika ravnatelja v obsegu 35% delovnega časa in izplačila delovne uspešnosti iz naslova povečanega obsega dela ravnateljici v višini 10% osnovne plače za leta 2016, 2017 in 2018:

|  |  |  |  |
| --- | --- | --- | --- |
| leto | Skupaj za leto  35% delež zaposlitve pomočnika ravnatelja (stroški dela) | Skupaj za leto  40% prihrankov iz naslova nezasedenosti DM pomočnika ravnatelja (stroški dela) | Skupaj za leto  izplačilo delovne uspešnosti iz naslova povečanega obsega dela v višini 10% osnovne plače |
| 2016 | skupaj bruto 8.207,15€  skupaj prisp.delod. 1.321,35€ | skupaj bruto 3.282,86€  skupaj prisp.delod. 528,54€ | skupaj bruto 2.758,53€  skupaj prisp.delod. 444,12€ |
| 2017 | skupaj bruto 9.018,64€  skupaj prisp.delod. 1.452,00€ | skupaj bruto 3.607,45€  skupaj prisp.delod. 580,80€ | skupaj bruto 2.730,67€  skupaj prisp.delod. 439,64€ |
| 2018 | skupaj bruto 9.064,61€  skupaj prisp.delod. 1.459,40€ | skupaj bruto 3.625,84€  skupaj prisp.delod. 583,75€ | skupaj bruto 1.723,27€  skupaj prisp.delod. 277,45€ |

Na podlagi Pogodbe št. 201/2015 o pripravi prehrane v Osnovni šoli Srečka Kosovela Sežana z dne 29. 3. 2016 je Osnovna šola Srečka Kosovela Sežana oddala storitev prehrane zunanjemu izvajalcu SODEXO Prehrana in storitve d.o.o.. Iz 7. člena navedene pogodbe je razvidno, da šola izvajalcu zagotavlja delavko, ki bo vodila evidenco v zvezi s prehrano, pripravljenih obrokov, obračun obrokov, izstavljanja položnic in opravljala administrativno računovodsko delo v zvezi s prehrano ter vsa ostala vodstvena, računovodska in administrativna dela, ki jih opravljajo tudi ostali delavci – vodstveni in računovodski delavci zaposleni v šoli in se nanašajo na storitev, ki je predmet te pogodbe, vključno z morebitno izterjavo zaradi neplačanih izstavljenih položnic za prehrano v šoli in da se izvajalec obvezuje šoli mesečno plačevati stroške za delo delavke ter ostalih vodstvenih in računovodskih delavcev za delo, ki se nanaša na storitev po tej pogodbi, na podlagi izstavljenih računov s strani naročnika.

Iz Izkazov prihodkov in odhodkov za leti 2017 in 2018 je razvidno:

|  |  |  |  |  |
| --- | --- | --- | --- | --- |
|  | Prihodki in odhodki za izvajanje javne službe v letu 2017 | Prihodki in odhodki od prodaje blaga in storitev na trgu v letu 2017 | Prihodki in odhodki za izvajanje javne službe v letu 2018 | Prihodki in odhodki od prodaje blaga in storitev na trgu v letu 2018 |
| Celotni prihodki | 3.142,388 | 60.169 | 3.412.499 | 61.984 |
| Stroški dela | 2.415.306 | 45.368 | 2.631.849 | 14.794 |
| Celotni odhodki | 3.140.553 | 56.894 | 3.401.095 | 57.370 |
| Presežek prihodkov | 1.835 | 3.275 | 11.404 | 4.614 |
| Presežek odhodkov | 0 | 0 | 0 | 0 |
| Presežek prihodkov upoštevaje davek od dohodka | 1.741 | 3.107 | 11.404 | 4.614 |

Inšpektorica je glede prihrankov iz naslova nezasedenega delovnega mesta pomočnika ravnatelja Osnovno šolo Srečka Kosovela zaprosila za pojasnilo, ali je bilo delovno mesto pomočnika ravnatelja v letih 2016, 2017 in 2018 nezasedeno in ali so bila sredstva za zasedbo tega delovnega mesta zagotovljena v finančnem načrtu 2016, 2017 in 2018 (dopis, št. 0611-281/2019/15 z dne 23. 2. 2021).

V.d. ravnateljice █ je v dopisu, št. 061-1/2020/10 z dne 26. 2. 2021, Inšpektoratu za javni sektor pojasnila, da po normativu Osnovni šoli Srečka Kosovela Sežana pripadata 2 delovni mesti pomočnika ravnatelja in da sta bili le-ti v letih 2016, 2017 in 2018 zasedeni ter da so bila sredstva za zasedbo teh dveh delovnih mest zagotovljena s strani Ministrstva za izobraževanje in šport po dejanski realizaciji ter k dopisu priložila dopis Občinske uprave Občine Sežana »Mnenje o ravnanju Osnovne šole Srečka Kosovela Sežana«, št. 410-26/2018-24 z dne 3. 6. 2019. Iz navedenega dopisa izhaja, da po mnenju nadzornega odbora predloženi dogovori o povečanem obsegu dela za posamezno leto in sklepi o izplačilu delovne uspešnosti ravnateljici niso bili ustrezna pravna podlaga za izplačilo delovne uspešnosti, saj:

* iz predloženih dogovorov ni razvidno, koga je ravnateljica nadomeščala oziroma ali je bila za morebitno nezasedeno delovno mesto v posameznem letu predvidena zaposlitev in le-ta predhodno opredeljena v sprejetem letnem kadrovskem načrtu in ali so bila za to zaposlitev zagotovljena finančna sredstva,
* je bil vsakoletni dogovor o povečanem obsegu dela sprejet v mesecu marcu za celo leto (moral bi biti sprejet ob začetku leta),
* je Svet šole v mesecu marcu izdal 1 sklep za celo posamezno leto (podlaga za mesečno izplačilo te delovne uspešnosti pa mora biti mesečno izdan sklep z navedbo višine izplačila).

**1.2. Ugotovitve inšpektorice**

Inšpektorica ugotavlja:

* da je imela ravnateljica v obdobju od januarja 2017 do junija 2018 izplačano »delovna usp.pov.ob.dela-ravnat« pod šifro D071, pri čemer pa šifra ni pravilna, saj le-ta predstavlja delovno uspešnost zaradi povečane tedenske pedagoške oziroma učne obveznosti ravnateljev oziroma direktorjev, ki se v skladu z drugim odstavkom 22.e člena ZSPJS in 19.b členom Uredbe o enotni metodologiji in obrazcih za obračun in izplačilo plač v javnem sektorju izračuna tako, da se mesečni obseg opravljenih ur, ki se štejejo kot povečana tedenska učna obveznost, pomnoži z bruto urno postavko učiteljeve oziroma predavateljeve osnovne plače, povečane za faktor povečane učne obveznosti,
* da se redna delovna uspešnost v letih 2017 in 2018 (vse do 1. 7. 2020) ni izplačevala,
* da bi bila pravilna šifra za izplačilo delovno uspešnost ravnatelja iz naslova povečanega obsega dela D025*[[1]](#footnote-1)*,
* vendar ravnateljica do izplačila delovne uspešnosti iz naslova povečanega obsega dela ni bila upravičena, saj je plačilo delovne uspešnosti iz naslova povečanega obsega dela možno le v primeru obstoja prihrankov sredstev za plače, ki nastanejo zaradi odsotnosti javnih uslužbencev ali zaradi nezasedenih delovnih mest, za katera so bila predvidena sredstev v finančnem načrtu uporabnika proračuna, ali iz sredstev projekta, ki so predvidena v finančnem načrtu uporabnika proračuna (prvi odstavek 22.d člena ZSPJS in 1. točka 3. člena Uredbe o delovne uspešnosti iz naslova povečanega obsega dela za javne uslužbence), ki pa jih Osnovna šola Srečka Kosovela v letih 2016, 2017 in 2018 ni izkazala (prihranki, ki jih je prikazala prejšnja ravnateljica ne izkazujejo dejanskega stanja prihrankov in razpoložljivih sredstev za delovno uspešnost iz naslova povečanega obsega dela, saj nezasedenega mesta pomočnika ravnatelja ni bilo),
* pri čemer inšpektorica ugotavlja, da sta bila pisna dogovora o povečanem obsegu dela ravnateljice sklenjena dne 22. 3. 2017 za leto 2017 in dne 22. 3. 2018 za leto 2018 brez opisa del, ki ga povečan obseg dela predstavlja,
* da je ravnateljica že pred sklenitvijo dogovorov in izdanih sklepov o določitvi višine delovne uspešnosti imela izplačano delovno uspešnost iz naslova povečanega obsega dela v letih 2017 in 2018, in sicer pri obračunih plače za meseca januar in februar,
* da je predsednica Sveta šole istega dne, ko sta z ravnateljico █sklenili dogovor o povečanem obsegu dela, ravnateljici izdala tudi Sklepa o priznanju delovne uspešnosti iz naslova povečanega obseg dela, na podlagi katerega se je ravnateljici priznala delovna uspešnost iz naslova povečanega obsega dela v višini 10% osnovne plače (zaradi povečanega obsega dela nadstandardnega programa in projektov),
* inšpektorica ob tem opozarja, da se mora pisna odločitev o plačilu delovne uspešnosti sprejeti za posamezen mesec in na podlagi dejanskega opravljenega povečanega obsega dela (pri določitvi višine je treba upoštevati delež realiziranega dela, ki je bilo dogovorjeno v dogovoru o povečanem obsegu dela),
* nadalje inšpektorica opozarja, da bi bilo potrebno za izplačilo delovne uspešnosti iz naslova povečanega obsega dela ravnateljici pridobiti ustrezno soglasje, saj drugi odstavek 5. člena Uredbe o delovni uspešnosti iz naslova povečanega obsega dela za javne uslužbence določa, da o delu plače za delovno uspešnosti iz naslova povečanega obsega dela ravnatelja odloči s sklepom organ, pristojen za njihovo imenovanje, s soglasjem Vlade RS,
* da je javna uslužbenka od meseca januarja 2017 do junija 2018 prejela delovno uspešnost iz naslova povečanega obsega dela v višini 10% od bruto zneska rednega dela (A010) in ne od osnovne plače (Z070) kar ni v skladu z Uredbo o enotni metodologiji in obrazcih za obračun in izplačilo plač v javnem sektorju, ki določa, da se delovna uspešnost iz naslova povečanega obsega dela izplačuje od osnovne plače javnega uslužbenca,
* da je iz Sklepov o priznavanju delovne uspešnosti iz naslova povečanega obsega dela razvidno, da se sredstva zagotovijo iz sredstev od prodaje blaga in storitev na trgu
* pri čemer inšpektorica opozarja, da se sredstva za delovno uspešnost iz naslova povečanega obsega dela ne smejo zagotavljati iz sredstev od prodaje blaga in storitev na trgu,
* da izplačilo delovne uspešnosti iz naslova prodaje blaga in storitev na trgu (D030) ureja 22.i, 22.j in 22.k člen ZSPJS in Uredba o delovni uspešnosti iz naslova prodaje blaga in storitev, kjer je določeno, da:
* je za izplačilo delovne uspešnosti iz naslova prodaje blaga in storitev na trgu potrebno v letnem poročilu za preteklo leto izkazati izravnane prihodke in odhodke za izvajanje javne službe in vsaj izravnane prihodke in odhodke od prodaje blaga in storitev na trgu,
* je potrebno dovoljeni obseg sredstev za izplačilo delovne uspešnosti iz naslova prodaje blaga in storitev izkazati na obrazcu Elementi za določitev dovoljenega obsega sredstev,
* višino sredstev, namenjeno izplačilu dela plače za delovno uspešnosti iz naslova prodaje blaga in storitev na trgu, določi ravnatelj po prehodnem dogovoru z reprezentativnimi sindikati,
* je potrebno dogovor o višini sredstev z reprezentativnimi sindikati potrebno ustrezno dokumentirati,
* višino sredstev, namenjeno izplačilu dela plače za delovno uspešnost iz naslova prodaje blaga in storitev na trgu ravnatelja določi organ, pristojen za njihovo imenovanje v skladu z drugim odstavkom 22.k člena ZSPJS,
* nadalje inšpektorica ugotavlja, da je Osnovna šola Srečka Kosovela pri izvajanju javne službe in tržne dejavnosti izkazala presežek prihodkov nad odhodki v letih 2017 in 2018, vendar ni izkazala dovoljeni obseg sredstev za izplačilo delovne uspešnosti iz naslova prodaje blaga in storitev na trgu na predpisanem obrazcu, ni določila višine sredstev za izplačilo delovne uspešnosti iz naslova prodaje blaga in storitev na trgu, zato ravnateljica ni bila upravičena niti do izplačila delovne uspešnosti iz naslova prodaje blaga in storitev na trgu (D030),
* da je imela ravnateljica █od julija 2018 do maja 2020 zakonito izplačano plačo.

**III. Odrejeni ukrepi inšpektorice za sistem javnih uslužbencev**

Na podlagi prvega odstavka 43.č člena ZSPJS inšpektorica odreja v.d. ravnateljice Osnovne šole Srečka Kosovela Sežana naslednje potrebne ukrepe za odpravo ugotovljenih nepravilnosti:

* da naj v zvezi z nepravilnim izplačilom delovne uspešnosti iz naslova povečanega obsega dela bivši ravnateljici █ukrepa v skladu z 3.a členom ZSPJS,
* da naj poroča o izvedenih ukrepih v roku 45. dni po vročitvi tega zapisnika (Inšpektoratu za javni sektor pa v tem roku predloži vsa listinska dokazila o odpravljenih nepravilnostih).

**Pouk o pravnem sredstvu:**

V.d. ravnateljice Osnovne šole Srečka Kosovela lahko poda ugovor v roku osmih dni po vročitvi zapisnika. Pisni ugovor se lahko pošlje priporočeno po pošti na Inšpektorat za javni sektor, Tržaška 21, 1000 Ljubljana ali po elektronski poti na naslov [gp.ijs@gov.si](mailto:gp.ijs@gov.si).

Na podlagi 23. člena Zakona o upravnih taksah (Uradni list RS, št. 106/10-uradno prečiščeno besedilo in 32/16) za ugovor zoper ta zapisnik ni potrebno plačati upravne takse.

|  |  |  |  |
| --- | --- | --- | --- |
|  |  | mag. Saša Bole  Inšpektorica višja svetnica  Inšpektorica za sistem javnih uslužbencev |  |

Vročiti:

* Osnovna šola Srečka Kosovela Sežana, v.d. ravnateljice █, Kosovelova ulica 6, 6210 Sežana, osebno,
* Občina Sežana, Partizanska cesta 4, 6210 Sežana, po e-pošti na naslov: obcina@sezana.si,
* Ministrstvo za javno upravo, Kabinet ministra, Tržaška 21, 1000 Ljubljana, po e-pošti na naslov: [gp.mju@gov.si](mailto:gp.mju@gov.si),
* Ministrstvo za izobraževanje, znanost in šport, Masarykova c. 16, 1000 Ljubljana, po e-pošti na naslov: [gp.mizs@gov.si](mailto:gp.mizs@gov.si).

1. *Do uveljavitve Uredbe o spremembah Uredbe o delovni uspešnosti iz naslova povečanega obsega dela (Uradni list RS, št. 175 z dne 27. 11. 2020), na podlagi katere so direktorji, ravnatelji glede višine dela plače za plačilo delovne uspešnosti iz naslova povečanega obsega dela izenačeni z ostalimi javnimi uslužbenci. Od te spremembe dalje se za izplačilo delovne uspešnosti vsem javnim uslužbencem iz naslova povečanega obsega dela uporablja šifra D020* [↑](#footnote-ref-1)